**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

ΖΑΓΟΡΑ 19 ΣΕΠΤΕΜΒΡΙΟΥ 2024

**Καινούργια πεζογέφυρα στον Αη Γιάννη (ΧΑΝΘ), ετοιμάζεται και η νέα τοξωτή**

Συνεχίζονται σε διάφορα σημεία του Δήμου Ζαγοράς – Μουρεσίου οι αποκαταστάσεις υποδομών με την Δημοτική Αρχή να πιέζει τους υπόλοιπους φορείς – κυρίως την κεντρική Διοίκηση - για επίσπευση των δικών τους παρεμβάσεων στην περιοχή.

Στο ρέμα του Αη – Γιάννη, τοποθετήθηκε σήμερα η νέα πεζογέφυρα, την κατασκευή της οποίας κάλυψε η ΧΑΝΘ προκειμένου να εξυπηρετούνται κάτοικοι της περιοχής καθώς και οι κατασκηνωτές της.

Ο Δήμος συνέβαλε με την κατασκευή των βάθρων και τη διευθέτηση του χώρου ώστε η νέα γέφυρα να είναι προσβάσιμη και λειτουργική.

Είχαν προηγηθεί σημαντικές παρεμβάσεις στο οδικό δίκτυο και απομένει η τοποθέτηση της νέας μεταλλικής τοξωτής γέφυρας στην εκβολή του ρέματος ανάμεσα σε Αη Γιάννη και Παπά Νερό.

«Χτίζουμε συνεργασίες, ξαναχτίζουμε τις ζωές μας, τον τόπο μας, μετά τις πρωτοφανείς καταστροφές σε όλο τον Δήμο», επισήμανε ο Δήμαρχος Ζαγοράς – Μουρεσίου κ. Κων. Καραγεωργίου ο οποίος με τον Χωρικό Αντιδήμαρχο Δημοτικής Ενότητας Μουρεσίου κ. Νικ. Καμπούρη, την Εντεταλμένη Σύμβουλο κα Τζωρτζίνα Χριστοδούλου και τον Πρόεδρο της Τοπικής Κοινότητας κ. Νικ. Κουρκούβελο, συναντήθηκαν με κλιμάκιο της ΧΑΝΘ με επικεφαλής τον Πρόεδρό της κ. Γιάννη Σωσσίδη.

Ο Δήμαρχος στάθηκε ιδιαίτερα στην συναντίληψη με τη Διοίκηση της ΧΑΝΘ σε μια σειρά θεμάτων που αφορούν στην λειτουργία της εγκατάστασης, τη συμμετοχή της στην ανάπτυξη της περιοχής με αφορμή και τη συμπλήρωση 100 ετών από την πρώτη κατασκηνωτική περίοδο της αδελφότητας στον Αη Γιάννη.

«Ένα χρόνο μετά τις απίστευτες καταστροφές, ανεβαίνουμε μαζί, χέρι – χέρι με τη ΧΑΝΘ, ένα ακόμη σκαλί για την επιστροφή στην κανονικότητα με νέες υποδομές και πιο ανθεκτικές εγκαταστάσεις.

Συναντήθηκαν τα δικά μας θέλω για την ανάπτυξη, με το μεγάλο στοίχημα της ΧΑΝΘ και σήμερα βλέπουμε τα αποτελέσματα της συμπόρευσης.

Στέλνουμε παράλληλα σήμερα ένα ισχυρό μήνυμα πως απέναντι σε όποια καταστροφή, οι δυνάμεις της δημιουργίας δεν το βάζουν κάτω. Σφίγγουμε τα δόντια, ξεπερνάμε όρια και δυνατότητες, στήνουμε γέφυρες ανάμεσα στην αγάπη και την ανάγκη. Και τα καταφέρνουμε», κατέληξε ο κ. Κων. Καραγεωργίου.